Avainsanat

Tiivistelmä



Avainsanat

1. Ennakkoratkaisukysymykset – Tutkittavaksi ottaminen – Rajat

(EY 234 artikla)

2. Ennakkoratkaisukysymykset – Unionin tuomioistuimen toimivalta

(EY 234 artikla)

3. Kilpailu – Yhteisön oikeussäännöt – Jäsenvaltioiden velvollisuudet

(EY 10, EY 81 ja EY 82 artikla)

Tiivistelmä

1. Yksinomaan kansallisen tuomioistuimen, jossa asia on vireillä ja joka vastaa annettavasta ratkaisusta, tehtävänä on kunkin asian erityispiirteiden perusteella harkita, onko ennakkoratkaisu tarpeen asian ratkaisemiseksi ja onko sen unionin tuomioistuimelle esittämillä kysymyksillä merkitystä asian kannalta. Kun esitetyt kysymykset koskevat unionin oikeuden tulkintaa, unionin tuomioistuimen on siis lähtökohtaisesti ratkaistava ne. Tästä seuraa, että unionin oikeutta koskevien kysymysten oletetaan olevan merkityksellisiä. Unionin tuomioistuin voi jättää tutkimatta kansallisen tuomioistuimen esittämän pyynnön ainoastaan, jos on ilmeistä, että pyydetyllä unionin oikeussäännön tulkitsemisella ei ole mitään yhteyttä kansallisessa tuomioistuimessa käsiteltävän asian tosiseikkoihin tai kohteeseen, jos kyseinen ongelma on luonteeltaan hypoteettinen tai jos unionin tuomioistuimella ei ole tiedossaan niitä tosiseikkoja ja oikeudellisia seikkoja, jotka ovat tarpeen, jotta se voisi antaa hyödyllisen vastauksen sille esitettyihin kysymyksiin.

(ks. 19 ja 20 kohta)

2. Silloin, kun ennakkoratkaisukysymyksen yhteydessä kaikki ennakkoratkaisua pyytäneen tuomioistuimen käsiteltävänä olevaan asiaan liittyvät seikat ovat tapahtuneet yhdessä jäsenvaltiossa, vastaus voi olla kuitenkin ennakkoratkaisua pyytäneelle tuomioistuimelle hyödyllinen erityisesti tilanteessa, jossa mainitun jäsenvaltion kansalaisella on kansallisen oikeuden nojalla oltava samat oikeudet kuin jonkin muun jäsenvaltion kansalaisella olisi unionin oikeuden perusteella samanlaisessa tilanteessa.

Edellisessä kohdassa mainittu tilanne koskee oikeuksia, joita toisen jäsenvaltion kansalaisella voisi olla unionin oikeuden nojalla, jos hän olisi samanlaisessa tilanteessa kuin pääasian kantaja, jolla on apteekki kunnan erityisellä alueella ja jonka tapauksessa toimivaltainen kansallisen viranomainen on tehnyt päätöksen, jolla sovelletaan kansallista säännöstöä hakemukseen, jolla ei kyseenalaisteta mitenkään kyseisellä lailla käyttöön otettua apteekkien aukioloaikoja ja lomia koskevaa yleistä sääntelyjärjestelmää vaan pyydetään poikkeuksena siihen ainoastaan lupaa luopua kaikista kiinniolojaksoista.

Pääasian erityisten olosuhteiden perusteella on siten selvää, että ennakkoratkaisua pyytäneen tuomioistuimen välipäätöksessään pyytämällä EY 49 artiklan tulkinnalla ei ole merkitystä pääasian ratkaisemisen kannalta.

(ks. 23–25 kohta)

3. Kilpailua koskevia yhteisön oikeuden määräyksiä, joita ovat etenkin EY 81–EY 86 artikla, ei voida selvästikään soveltaa sellaisen kansallinen lainsäädännön osalta, joka koskee mahdollisen poikkeuksen myöntämistä kunnan erityisellä alueella sijaitsevan apteekin aukioloaikoihin. Tällainen lainsäädäntö ei voi sellaisenaan tai sen soveltamisen johdosta vaikuttaa jäsenvaltioiden väliseen kauppaan EY 81 ja EY 82 artiklassa tarkoitetulla tavalla.

(ks. 29 ja 32 kohta)